Ole Spiermann
Ole Spiermann er en ledende dansk advokat. Han er formand for bestyrelsen i advokatfirmaet Bruun & Hjejle og leder af firmaets procesafdeling.
Ole Spiermann er kendt for sin rolle som advokat i flere store retssager og i flere undersøgelseskommissioner herunder granskningskommissionen om minksagen.
Efter jurastudier i Cambridge og København blev Spiermann i 1998 cand. jur. fra Københavns Universitet og i 2000 ph.d. fra University of Cambridge.
Efter nogle år som advokatfuldmægtig blev Ole Spiermann i 2003 advokat. Samtidig indledte han i 2001 en akademisk karriere som adjunkt og senere lektor i folkeret på Københavns Universitet, hvor han fra 2005 til 2008 var professor i folkeret.
Siden 2009 har Spiermann været partner i det store advokatfirma Bruun & Hjejle, hvor han i 2020 blev formand for bestyrelsen.
Ole Spiermann stod 2017 til 2018 i spidsen for den omfattende advokatundersøgelse af hvidvask i Den Danske Banks estiske filial.
Som forsvarer førte han sagen i Østre Landsret, hvor advokatfirmaet Bech-Bruun af staten var anklaget for at have spillet en ansvarspådragende rådgiverrolle i milliardsvindlen med udbytteskat. Bech-Bruun blev i april 2022 frikendt. Staten har anket dommen til Højesteret.
Spiermann har været medlem af Tibetkommissionen I og II i årene 2015 til 2022. Ligeledes var han medlem af Minkkommissionen i årene 2021-22.
Ole Spiermann har siden 2013 haft møderet for Højesteret og har ført flere sager ved EU-Domstolen. Han har været medlem af Advokatrådet siden 2021.